DA Den Europæiske Unions Tidende L 196/38

DEN EUROPÆISKE CENTRALBANKS AFGØRELSE

af 6. februar 2014

om udnævnelsen af repræsentanter for Den Europæiske Centralbank til Tilsynsrådet

(ECB/2014/4)

(2014/427/EU)

STYRELSESRÅDET FOR DEN EUROPÆISKE CENTRALBANK HAR —

under henvisning til Rådets forordning (EU) nr. 1024/2013 af 15. oktober 2013 om overdragelse af specifikke opgaver til Den Europæiske Centralbank i forbindelse med politikker vedrørende tilsyn med kreditinstitutter (1), særlig artikel 26, stk. 1, 2 og 5,

under henvisning til afgørelse ECB/2004/2 af 19. februar 2004 om vedtagelse af forretningsordenen for Den Europæiske Centralbank (2), særlig artikel 13b.6., og

ud fra følgende betragtninger:

(1) I henhold til artikel 26, stk. 5, i forordning (EU) nr. 1024/2013 skal Styrelsesrådet udnævne fire repræsentanter for Den Europæiske Centralbank (ECB) til Tilsynsrådet, som ikke må udføre opgaver i direkte tilknytning til ECB's pengepolitiske funktioner.

(2) I henhold til artikel 26, stk. 2, i forordning (EU) nr. 1024/2013 skal udnævnelsen af ECB's repræsentanter til Tilsynsrådet overholde principperne om kønsmæssig balance, erfaring og kvalifikationer.

(3) Det er nødvendigt at supplere forordning (EU) nr. 1024/2013 vedrørende proceduren for udnævnelse af ECB's fire repræsentanter til Tilsynsrådet, betingelserne og proceduren for fratagelsen af deres embede samt betingelserne, der gælder for personer udnævnt til at varetage dette embede —

VEDTAGET DENNE AFGØRELSE:

Artikel 1

Udnævnelse af ECB's repræsentanter til Tilsynsrådet

1. ECB's fire repræsentanter til Tilsynsrådet udnævnes blandt personer, som er værdige i almindeligt omdømme, og som har erfaring inden for bankvæsen og finansielle anliggender.

2. Deres embedsperiode er på fem år og kan ikke fornyes. Dog er embedsperioden mellem tre og fem år for ECB's første fire repræsentanter.

3. De nærmere ansættelsesvilkår og -betingelser for ECB's fire repræsentanter, navnlig løn, pension og andre sociale sikringsydelser, indgår i en kontrakt med ECB og fastsættes af Styrelsesrådet på forslag af Direktionen.

4. ECB's repræsentanter udfører deres opgaver på fuldtid eller deltid i overensstemmelse med vilkårene og betingelserne i deres kontrakt med ECB. De må ikke være involveret i anden beskæftigelse, uanset om denne er aflønnet eller ej, medmindre Styrelsesrådet har givet tilladelse hertil. Der gives ikke tilladelse vedrørende aktiviteter, som kan give anledning til eller kan opfattes som at give anledning til interessekonflikter med deres position som medlemmer af Styrelsesrådet. De må navnlig ikke udføre opgaver for en kompetent national myndighed, som defineret i artikel 2 i forordning (EU) nr. 1024/2013.

5. Hvis en af ECB's repræsentanter i Tilsynsrådet ikke længere opfylder betingelserne for at udøve sine opgaver eller har begået alvorligt embedsmisbrug, kan Styrelsesrådet på Direktionens begæring og efter at have hørt repræsentanten beslutte at fratage repræsentanten embedet.

6. Ledige poster som ECB's repræsentanter til Tilsynsrådet besættes ved udnævnelse af en ny repræsentant i overensstemmelse med denne afgørelse.

Artikel 2

Ikrafttræden

Denne afgørelse træder i kraft den 6. februar 2014.

Udfærdiget i Frankfurt am Main, den 6. februar 2014. Mario DRAGHI Formand for ECB

(1) EUT L 287 af 29.10.2013, s. 63.

(2) EUT L 80 af 18.3.2004, s. 33.